Diari Oficial de la Generalitat Valenciana


Sumari del DOGV 10098, del 09-12-2024 (2024/12196)

RESOLUCIÓ de 9 de setembre de 2024, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic de la modificació del Pla general del municipi de Cox en el sòl no urbanitzable protecció d’horta, en el terme municipal de Cox. Expedient 45/2349-JRY.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10809

Data del DOGV
:   09-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12613

CVE
:   DLWY-M-6037-37587

Data del document
:   09-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 45/4235-HSB Cox (Alacant).

«Informe ambiental i territorial estratègic

Tràmit: Avaluació ambiental de la modificació del Pla general del municipi de Cox en el sòl no urbanitzable protecció d’horta.

Promotor: Ajuntament de Cox

Autoritat substantiva: Comissió Territorial d’Urbanisme d’Alacant

Localització: Cox (Alacant)

Expedient: 45/7198-ZJV

La Comissió d’Avaluació Ambiental, en la sessió duta a terme el 30 de juny de 2022, va adoptar el següent

Acord:

Vista la proposta d’informe ambiental i territorial estratègic de la modificació del Pla general del municipi de Cox en el sòl no urbanitzable protecció d’horta, en els termes següents:

En data de 22 de juny de 2021 té entrada, mitjançant el Servici Territorial d’Urbanisme d’Alacant, en el Servici d’Avaluació Ambiental Estratègica, la sol·licitud d’inici de l’avaluació ambiental i territorial estratègica de la modificació puntual del Pla general del municipi de Cox en el sòl no urbanitzable protecció d’horta. Després d’un requeriment efectuat per a l’esmena de la documentació, esta es va presentar en data de 6 de novembre de 2021.

A) Documentació

La sol·licitud d’inici, remesa per l’Ajuntament de Cox, s’acompanyava de la documentació següent:

–  Esborrany de la modificació

– Document inicial estratègic (DIE)

– Informe assumpció requeriment

– Escrit remissió documentació

– Informe del Servici Territorial d’Urbanisme d’Alacant

En la primera proposta efectuada es plantejaven usos en el sòl no urbanitzable protegit horta, i a conseqüència de l’informe del Servici Territorial d’Urbanisme d’Alacant i del requeriment efectuat, es van eliminar: l’ús d’allotjament turístic rural i de restauració i les xarxes de subministrament.

La documentació presentada s’ajustava al que establix l’article 52 (procediment simplificat) del Decret legislatiu 1/2021, de 18 de juny, d’aprovació del text refós de la Llei d’ordenació del territori, urbanisme i paisatge (TRLOTUP).

B) Planejament vigent

El planejament urbanístic vigent és el Pla general d’ordenació urbana amb aprovació definitiva el 4 de novembre de 1999 per la Comissió Territorial d’Urbanisme d’Alacant. Sobre este es va emetre una declaració d’impacte ambiental acceptable amb condicions amb data 8 de juliol de 1999.

D’acord amb la documentació presentada, el planejament vigent classifica la zona afectada per la modificació com a sòl no urbanitzable de protecció d’horta en el terme municipal de Cox i com a sòl no urbanitzable general en l’antiga delimitació del terme municipal de Granja de Rocamora, que ha passat a formar part del terme municipal de Cox amb la nova redelimitació, però mantenint tant la classificació com el règim jurídic una vegada annexionat a Cox (que té una altra regulació).

*Imatge. En verd, la delimitació de l’àmbit de la modificació que afecta el sòl no urbanitzable protegit horta de Cox i part del sòl no urbanitzable general (SNUG) de l’antic terme municipal de Granja de Rocamora, ara regularitzat i pertanyent a Cox. Font: DIE. Reelaborat.*

![](https://dogv.gva.es/publicaciones/imagesSF/2024/11/20/1215824/20_1733126307084_766354749310447546_imagen.png)

*Imatge. En verd, la delimitació de l’àmbit de la modificació que quedaria com a afecta al sòl no urbanitzable protegit horta de Cox (SNUH). Font: DIE. Reelaborat.*

![](https://dogv.gva.es/publicaciones/imagesSF/2024/11/20/1215824/21_1733126307093_950012420460815352_imagen.png)

SNU protecció d’horta (SNU H) (regulació del Pla general de Cox vigent):

– Construccions:

\* Només es permet l’ús de vivenda unifamiliar aïllada, amb una autorització prèvia de la CTU.

•  Ocupació màxima: 2 %

• Parcel·la mínima: 10.000 m²

• Edificabilitat: 0,04 m²/m²

– Moviments de terres: Es prohibixen els moviments de terres, així com les obres d’excavació per a obtindre àrids o terres, que puguen afectar de manera directa o indirecta els ecosistemes.

– Abocaments: Es prohibix qualsevol tipus d’abocament de residus sòlids, líquids o gasosos, excepte els abocaments mitjançant un emissari que provinguen d’una estació depuradora amb un grau mínim secundari.

– Tanques: Les tanques i els closos es faran amb els materials tradicionals en la zona, i tindran una alçària total inferior a un metre i vint centímetres.

SNU General (SNU G) (regulació en el planejament de Granja de Rocamora):

El règim general per a esta classe de sòl és el que preveu la Llei 4/1992, de 5 de juny, de la Generalitat Valenciana. L’article 7 descriu els següents usos i aprofitaments en sòl no urbanitzable:

– Obres, instal·lacions i servicis públics.

– Vivenda aïllada i familiar.

– Magatzem vinculat a l’activitat agrícola, ramadera o forestal.

– Instal·lacions necessàries per a l’explotació agrícola, ramadera, forestal o cinegètica, com ara hivernacles, vivers, granges i similars.

– Activitats mineres i extractives.

– Activitats de servicis vinculades funcionalment a les carreteres i previstes en l’ordenació sectorial d’estes, i les de subministrament de carburant.

– Activitats industrials i productives.

– Activitats turístiques, esportives, recreatives, d’oci i esplai i terciàries.

En l’article 147 s’establixen les condicions generals d’edificació:

– Naus agrícoles.

• No podran ser unes altres que aquelles directament relacionades amb la finca sobre la qual s’instal·len.

Tipus d’edificació: lliure.

Alçària màxima: 4,50 metres mesurats a l’arrancada de coberta.

Reculades mínimes: 5 m a llindes.

Ocupació màxima: 2 %

Parcel·la mínima: 10.000 m²

– Activitats subjectes a una declaració prèvia d’interés comunitari.

a) Comprenen les activitats que preveu la Llei 4/1992, excepte pel que fa a activitats terciàries que no es permeten fora del sòl urbà qualificat per a esta finalitat.

b) Tipus d’edificació: lliure.

\* Alçària màxima: dos plantes (8 m) mesurades a l’arrancada de coberta.

\* Ocupació màxima: 20 %.

\* Edificabilitat màxima: 0,20 m²/m².

\* Reculades a les llindes: 25 metres des de qualsevol punt de l’edificació.

\* Parcel·la mínima: 15.000 m².

c) Podran edificar-se vivendes per al personal de vigilància i/o porteria de la instal·lació, a raó d’1 viv/15.000 m² de parcel·la.

d) A l’efecte d’edificabilitat computarà tota superfície construïda, siga quin siga el seu ús o la seua situació.

– Edificacions de vivenda familiar.

a) Només es permetrà la construcció d’una vivenda per parcel·la mínima.

• Tipus d’edificació: unifamiliar aïllada.

•Parcel·la mínima: 10.000 m² .

• Ocupació màxima: 2 %.

• Alçària màxima: 6 m. Sobre esta alçària només es permetran les cobertes, els fumerals, els depòsits d’aigua i les torrasses d’escala per a accedir a la coberta.

• Edificabilitat: 0,02 m²/m².

C) Objecte, justificació i descripció

D’acord amb la documentació aportada: «Les raons que fonamenten la formulació d’esta modificació són les d’actualitzar aspectes concrets reguladors de les normes urbanístiques aplicable en el sòl protegit d’horta del vigent PGMOU de Cox per a fer possible urbanísticament la construcció de la bassa per a optimitzar els cabals efluents de l’EDAR de Callosa de Segura per a proveir els regadius del Sindicat Local de Regs de l’Horta de Cox i, puntualment, alguna altra bassa que permeta optimitzar la gestió dels recursos hídrics disponibles en la zona d’horta protegida, sempre que es justifique la impossibilitat d’emplaçar-les en una altra zona.

*Imatge. Alternatives d’ubicació bassa per a aprofitar cabals EDAR Callosa Segura. Sol. 1, alternativa dins de sòl no urbanitzable protegit. Sol. 2 i 3, alternatives fora de sòl no urbanitzable protegit.*

![](https://dogv.gva.es/publicaciones/imagesSF/2024/11/20/1215824/22_1733126307103_354800075955406515_imagen.png)

Amb esta modificació apareix també l’última delimitació entre els municipis de Cox i Granja de Rocamora, després de la regularització de termes, la qual suposa una transformació substancial respecte a les delimitacions que s’establien en el planejament vigent. La proposta implica modificar la categoria dels terrenys pertanyents a Granja de Rocamora que es van intercanviar i han continuat mantenint tant la classificació com el règim jurídic una vegada annexionats a Cox (que té una altra regulació). Com que no hi ha cap diferència entre el territori annexionat, procedent de Granja de Rocamora, i el que ja pertanyia a Cox, ni administrativa, ni física ni ambiental, ja que són en realitat part d’una mateixa unitat territorial, no té sentit aplicar una normativa diferent i, per tant, en esta modificació, es norma tota l’àrea amb el mateix articulat».

S’han plantejat 3 alternatives:

– Alternativa zero: planejament vigent

– Alternativa 1: modificació de la normativa del sòl no urbanitzable protegit horta.

– Alternativa 2: localitzar la bassa de regulació de cabals de l’EDAR en sòl sense proteccions. Esta alternativa es descarta, ja que suposa increments en els costos energètics d’explotació i d’emissions superiors a l’alternativa 1.

Es modifica la redacció de l’article 228.3, sòl no urbanitzable protecció d’horta del Pla general de Cox, que ara serà aplicable a tot el sòl no urbanitzable de protecció d’horta (inclosos els sòls no urbanitzables del terme municipal de Granja de Rocamora ara inclosos a Cox que s’han mostrat en l’última imatge). La redacció serà la següent:

«Correspon als sòls que integren l’horta tradicional del Segura; esta zona queda protegida com a tal per la seua significació com a element identitari del Baix Segura i perquè és un paisatge de rellevància regional PRR-39 Horta de la Vega Baixa del Segura.

1. Usos

Ús predominant: explotacions agrícoles.

Usos compatibles: s’establix esta classe de sòl com a zona exclusivament agrícola. Són admissibles, amb subjecció als procediments d’autorització prèvia, o si és el cas de DIC establits en la legislació vigent, els següents usos i edificacions segons el que s’establix en l’art. 197 de la LOTUP:

a) Construccions i instal·lacions agrícoles i ramaderes per a fomentar l’ús de l’horta, que siguen les estrictament indispensables per a l’activitat pròpia de l’explotació per a la qual se sol·licita autorització, o per a la implantació, si és el cas, de botigues de productes agrícoles, o de plantes ornamentals o fruiteres, que es produïsquen en l’explotació vinculada a l’activitat i complisquen les mesures administratives reguladores de l’activitat corresponent.

b) Vivenda aïllada i familiar, complint els requisits inclosos en les ordenances generals i particulars, sempre que esta vivenda quede vinculada a l’explotació agrícola d’una o diverses finques, situades en l’entorn ordenat en este article, la grandària total de les quals (de l’agrupació de finques o de la finca individual) siga igual o superior a 10 vegades la grandària mínima de parcel·la exigida per a la construcció de la vivenda, és a dir, 10 ha.

c) Infraestructures bàsiques lligades al sistema de gestió de pluvials i al sistema de gestió de recursos hídrics de l’horta del municipi de Cox, com ara basses i embassaments, sempre que es justifique que no hi ha un altre emplaçament possible per raons físiques o de viabilitat de la construcció i/o l’explotació.

Usos incompatibles: explotació de pedreres, extracció d’àrids i terres no vinculades a l’ús autoritzat; generació d’energia renovable; activitats industrials i productives, d’emplaçament necessari en el medi rural, i activitats terciàries o de servicis no autoritzades en el punt anterior.

2. Paràmetres generals per als usos característics i compatibles:

Els paràmetres generals per als usos característics i compatibles seran els que es descriuen a continuació:

a) Reculada de l’edificació a llindes: doble del desnivell, en cada punt, i no menor de 5 metres.

b) Alçària màxima de l’edificació: 2 plantes i 7 metres, excepte les instal·lacions que, a causa del seu ús, requerisquen més alçària, o quan així es preveja expressament en la declaració d’interés comunitari.

3. Condicions particulars per a cada un dels usos compatibles:

a) Construccions i instal·lacions agrícoles:

• Parcel·la mínima amb una superfície igual o major de 20.000 m².

• La parcel·la haurà de quedar afectada amb una inscripció registral de la vinculació de la superfície real total a la construcció.

Adequació de la ubicació de la construcció en la parcel·la i de l’acabat de l’edificació d’acord amb la seua situació aïllada, així com el manteniment en la part de la parcel·la no construïda de l’ús agrícola.

• Almenys la mitat de la parcel·la haurà de quedar lliure d’edificació o construcció i mantindre’s en el seu ús agrari, o amb les característiques naturals pròpies.

Les casetes de ferramentes tindran una superfície màxima de 20 m²t, una única planta amb una alçària màxima de 3 m, i caldrà justificar que estan al servici de l’activitat agrícola.

Els elements auxiliars, com ara les fornícules, les casetes de comptador de reg o llum, els capçals de reg, les adobadores o similars, tindran la consideració d’instal·lacions i mitjans tècnics ordinaris per a l’ús rústic de les parcel·les, i no se’ls aplicaran els requisits que s’establixen per a les construccions en estes NU si es complix que té una superfície màxima de 9 m² t, una única planta amb una alçària màxima de 2,2 m, una distància a qualsevol límit de parcel·la de 0,5 m i una distància mínima a eix de camí o vies d’accés de 5 m.

• Es procurarà la major integració d’estes en l’entorn mitjançant:

– Preservació de la vegetació i de l’arbratge de rellevància, si n’hi ha, integrant-ho en el projecte constructiu.

– Ordenació i integració dels projectes mitjançant una correcta definició de les condicions morfològiques i tipològiques; volumetria, materials a utilitzar, textures i colors, de manera que no es produïsquen alteracions significatives no justificades del paisatge de l’horta.

– Quan estes activitats se situen de manera aïllada en el territori, l’ordenació i el disseny d’estes s’adaptaran a l’estructura i composició del paisatge, cuidant, especialment, el tractament i la integració paisatgística de les vores confrontants amb el sòl no urbanitzable, així com el dels fronts visibles des de les vies de comunicació.

– Els aparcaments, si n’hi ha, s’integraran en l’ordenació de les àrees, preferentment mitjançant la plantació d’espècies vegetals pròpies de l’horta, i especialment en les zones de transició amb els sòls confrontants.

– En les tanques i els closos, es prioritzarà, excepte per una causa justificada, els de caràcter natural o els artificials naturalitzats. La publicitat es procurarà que estiga integrada en les edificacions.

• Altres condicionants establits en l’art. 197 de la LOTUP.

b) Vivenda aïllada i familiar vinculada a l’explotació agrícola, que complisca els requisits:

• Es permetrà, excepcionalment, edificar en parcel·les de perímetre ininterromput que, tant en la forma com en la superfície, abasten la mínima exigible segons el planejament, que en cap cas serà inferior a una hectàrea per vivenda.

• S’establirà, així mateix, la vinculació necessària a l’explotació agrícola d’una finca, o d’un conjunt d’estes, que, en l’àmbit ordenat, tinguen una superfície total no inferior en total a 10 ha (inclosa la finca en la qual es construïsca la vivenda).

• La superfície ocupada per l’edificació no excedirà mai el dos per cent de la superfície de la finca rústica; la resta haurà d’estar i mantindre’s amb les característiques naturals pròpies o en cultiu. No obstant això, el pla podrà permetre servicis complementaris de la vivenda familiar, sense obra de fàbrica sobre la rasant natural, la superfície del qual no excedisca el dos per cent de la superfície de la finca rústica en què es realitze.

• L’edificació estarà situada fora dels cursos naturals d’escorrenties i es respectaran les masses d’arbratge existent i la topografia del terreny.

• S’exigirà una previsió suficient de proveïment d’aigua potable, una adequada gestió dels residus i un tractament adequat de les aigües residuals que impedisca la contaminació del sòl. Els costos d’estes infraestructures o instal·lacions seran a càrrec del propietari.

• La construcció no formarà nucli de població segons el que establix el planejament urbanístic, i quedaran prohibides les agrupacions de vivendes en una mateixa parcel·la, així com les que tinguen característiques pròpies de les vivendes col·lectives.

– Parcel·la mínima: 10.000 m² (una sola vivenda per parcel·la), complint, a més, la vinculació a l’explotació agrícola definida en el segon paràgraf de la lletra b.

– Ocupació màxima: 2 %

– Edificabilitat: 0,04 m²/m²

• Altres condicionants de l’art. 197 de la LOTUP.

Les vivendes sobre parcel·les afectades de risc d’inundació nivell 6, segons el PATRICOVA, hauran d’adequar-se a les mesures de mitigació de risc que s’indiquen en l’annex I del PATRICOVA.

En plànol MP3 es representa gràficament l’àrea afectada per este nivell de risc d’inundació; no obstant això, esta delimitació estarà subjecta a possibles canvis amb motiu de la redacció d’estudis de concreció del risc d’inundació aprovats per l’administració autonòmica, o per canvis en la cartografia vigent del PATRICOVA en el moment de l’autorització.

c) Infraestructures bàsiques lligades al sistema de gestió de pluvials amb la xarxa general de pluvials del municipi de Cox. Estes instal·lacions hauran de redactar un estudi d’integració paisatgística.

d) Infraestructures hidràuliques lligades a la reutilització de les aigües residuals de depuradores i a l’optimització dels recursos hídrics disponibles en l’horta de Cox.

– Es permetrà la construcció d’una infraestructura per a reg, concretament la construcció d’una bassa per a proveir el regadiu del Sindicat Local de l’Horta de Cox, i es permetrà instal·lar les connexions d’esta amb la xarxa provinent de l’EDAR de Callosa de Segura.

– Es podran construir basses de reg i les seues instal·lacions auxiliars sempre que se’n justifique la necessitat per a optimitzar els recursos hídrics disponibles en l’horta i l’absència d’un altre emplaçament més idoni. Estes basses justificaran la seua necessitat per a la irrigació de l’àrea ordenada així com de les àrees limítrofes per raons de pertinença a la mateixa unitat territorial (si bé en un altre municipi). Les àrees regades per cada bassa, fora de l’ordenada, no podran suposar més d’un 15 % del total regat amb esta.

– Els projectes de basses de regulació de cabals hauran d’anar acompanyats d’un estudi d’integració paisatgística amb el contingut que s’indica en l’annex II de la LOTUP.

– Segons l’article 213 de la LOTUP, esta infraestructura està subjecta a llicència municipal.

4. Moviments de terres:

Es prohibixen els moviments de terres, així com les obres d’excavació per a obtindre àrids o terres, que puguen afectar de manera directa o indirecta els ecosistemes.

A més, en el cas de la construcció d’una bassa, els talussos i murs no sobreeixiran més d’1,50 m sobre el nivell mitjà del terreny en la zona d’implantació.

5. Abocaments:

Es prohibix qualsevol tipus d’abocament de residus sòlids, líquids o gasosos, excepte els abocaments mitjançant un emissari que provinguen d’una estació depuradora amb un grau mínim secundari.

6. Tanques:

En estos sòls és aplicable l’article 3 del Decret 178/2005, de 18 de novembre, del Consell de la Generalitat, pel qual s’establixen les condicions dels closos en el medi natural i de les tanques cinegètiques, que establix:

«Tota tanca existent o de nova construcció, no inclosa en una zona urbana o urbanitzable, ha de ser compatible el seu objecte amb la lliure circulació de la fauna silvestre».

Per a fer-ho, es construiran de la manera següent:

«Les tanques es construiran amb un entramat format per fils verticals i horitzontals subjectats per pals. Els fils verticals estaran separats un mínim de 30 cm. Els fils horitzontals estaran separats un mínim de 15 cm, i les obertures dels fils inferiors entre pals no tindran ancoratges al sòl. Així mateix, no tindran fil d’aram espinós.»

La regulació de l’alçària és la següent:

• Alçària màxima de tanques opaques <  1 m

• Alçària màxima total <  2,50 m

Igualment, compliran l’articulat del PATRICOVA.»

D) Consultes fetes

La modificació plantejada es troba en el supòsit de l’article 51.3.a (modificació puntual que regula aspectes parcials del pla) del TRLOTUP i, en conseqüència, no requerix efectuar la consulta prèvia per l’Ajuntament que preveu este article.

El Servici d’Avaluació Ambiental Estratègica va sotmetre a consultes la documentació inicial remesa, d’acord ambl que disposa l’article 53 del TRLOTUP, amb la finalitat de determinar els efectes significatius en el medi ambient, d’acord amb els criteris exposats en l’annex VIII d’esta llei.

Per això, tenint en consideració les característiques de la modificació i els aspectes ambientals en els quals pot incidir, es va consultar les administracions següents:

|  |  |  |
| --- | --- | --- |
| *Administració pública consultada* | *Data de consulta* | *Data de l’informe* |
| Servici Territorial d’Urbanisme d’Alacant |  | 21.06.21 |
| Servici d’Ordenació i Gestió Forestal; Subdirecció General de Medi Natural; Conselleria d’Agricultura, Desenrotllament Rural, Emergència Climàtica i Transició Ecològica | 15.11.21 | 30.11.2021 |
| Servici d’Infraestructura Verda i Paisatge; Subdirecció General d’Ordenació del Territori; Conselleria de Política Territorial, Obres Públiques i Mobilitat | 15.11.21 | 28.06.22 |
| Servici de Gestió del Territori; Subdirecció General d’Ordenació del Territori; Conselleria de Política Territorial, Obres Públiques i Mobilitat | 15.11.21 | 30.06.22 |
| Servici de Planificació Territorial; Subdirecció General d’Ordenació del Territori; Conselleria de Política Territorial, Obres Públiques i Mobilitat |  | 29.06.22 |
| Servici de Regadius; Conselleria d’Agricultura, Desenrotllament Rural, Emergència Climàtica i Transició Ecològica. | 15.11.2021 | 16.12.2021 |
| Servici Territorial d’Agricultura d’Alacant; Conselleria d’Agricultura, Desenrotllament Rural, Emergència Climàtica i Transició Ecològica | 15.11.21 |  |
| Servici de Patrimoni Cultural | 15.11.21 |  |

  

Els informes rebuts, juntament amb l’informe ambiental i territorial estratègic (IATE), es publicaran en la pàgina web <http://www.agroambient.gva.es/va/web/evaluacion-ambiental/seguiment-d-expedients>, i després cal seleccionar la província d’Alacant i el municipi de Cox.

\* Servici Territorial d’Urbanisme d’Alacant: es fan les consideracionssegüents:

«– La proposta implica modificar la categoria de la part que pertanyia al terme municipal de Granja de Rocamora, i que va mantindre la seua classificació i el seu règim jurídic quan es va incorporar al terme de Cox, circumstància que haurà d’explicar-se i justificar-se amb claredat.

– La proposta es justifica d’acord amb la necessitat de compatibilitzar en esta classe de sòl l’execució d’una bassa reguladora per a l’aprofitament dels cabals efluents de l’EDAR. No obstant això, també s’introduïxen altres usos compatibles en este àmbit, per la qual cosa hauran d’incorporar-se les justificacions necessàries per a estos.»

Estos punts es justifiquen i s’argumenten en la nova documentació presentada a requeriment del servici d’avaluació ambiental estratègica.

\* Servici d’ordenació i gestió forestal: informe favorable perquè no es preveuen afeccions al terreny forestal ni a vies pecuàries.

\* Servici de regadius: informa que no es derivaran efectes significatius negatius sobre el medi ambient en l’àmbit de les infraestructures hidràuliques de regadiu. La ubicació de la bassa es considera idònia enfront d’altres ubicacions que requeririen bombaments significativament majors.

\* Servici d’infraestructura verda i paisatge: s’indica que «l’emissió d’un informe favorable en matèria d’infraestructura verda i paisatge de la modificació puntual de referència, en fases posteriors de tramitació, requerirà incorporar al pla els requeriments que s’exposen en este informe, relatius a l’establiment de condicionants i criteris d’ordenació i integració paisatgística per a les noves actuacions permeses i a la identificació de la infraestructura verda.»

«Així mateix, cal assenyalar que este informe no valida l’alternativa de localització proposada per a la bassa per a l’optimització dels cabals efluents de l’EDAR de Callosa de Segura i el proveïment dels regadius del Sindicat Local de Regs de l’Horta de Cox, que serà objecte d’informe en el procediment que haja de tramitar-se per a la seua implantació.»

\* Servici de gestió territorial: s’indica que «es considera que la modificació puntual del Pla general del municipi de Cox (Alacant) es troba afectat per risc d’inundació i es considera compatible, amb el compliment de les consideracions finals».

Les consideracions finals són:

«Vist que la modificació puntual del Pla general està afectada per perillositat d’inundació de nivell 6 i d’origen geomorfològic.

Vist que la reclassificació del sòl sol·licitada no comporta un augment de la vulnerabilitat enfront del risc d’inundació.

Vist que la modificació puntual del Pla general establix possibilitats d’ubicació per a la bassa així com limitació de construcció de vivendes vinculades a l’explotació, les quals haurien de ser concretades en projectes concrets per a poder avaluar les afeccions d’inundabilitat, la qual cosa requerirà un informe preceptiu del departament competent en matèria d’inundació.

Vist que, pel que fa a altres afeccions territorials, es tracta de sòls d’una capacitat agrològica molt elevada i, atés que se sol·licita la reclassificació del tipus de sòl, de sòl no urbanitzable comú a sòl no urbanitzable d’horta, esta afecció no té cap incidència.»

\* Servici de planificació territorial: s’informa favorablement condicionat al que s’assenyala al final de l’apartat 4 d’este informe, i cal tindre en compte que en este informe no es valida l’alternativa de localització proposada per a la bassa per a l’optimització dels cabals efluents de l’EDAR de Callosa de Segura i el proveïment dels regadius del Sindicat Local de Regs de l’Horta de Cox, que serà objecte d’informe en el procediment que haja de tramitar-se per a la seua implantació.

En relació amb el Pla d’acció territorial del Baix Segura (PATBS) que s’està tramitant i amb la suspensió de llicències que puga derivar-se’n, es recomana concretar una sèrie de qüestions relacionades amb la redacció de l’article 228.3.3.

E) Identificació i valoració dels possibles efectes sobre el medi ambient

1. Motivació de l’aplicació de l’article 46.3 del TR de la LOTUP:

L’Ajuntament remet un DIE amb un contingut ajustat a l’article 52.2 del TRLOTUP perquè considera que li resulta aplicable el procediment simplificat d’avaluació ambiental i territorial estratègica.

La modificació puntual l’aprova una administració pública i la seua elaboració i aprovació està exigida per una disposició legal, i constituïx una modificació de l’ordenació estructural del Pla general estructural. A més, tenint en compte la informació proporcionada, s’estima que pot constituir una modificació menor d’un pla (art. 5 de la Llei 21/2013 d’avaluació ambiental) de l’article 46.1 del TRLOTUP i, en conseqüència, ser-li aplicable l’article 46.3.b del TRLOTUP.

D’acord amb el que estipula l’article 46.3 del TRLOTUP, l’òrgan ambiental i territorial determinarà, tenint en consideració els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient, amb una consulta prèvia a les administracions públiques afectades a les quals es referixen els articles 48.d i 53.1 del TRLOTUP, com més avant es vorà.

2. Identificació d’efectes:

El present IATE efectua la descripció següent de l’àmbit afectat, d’acord amb la informació disponible: La superfície afectada per la modificació són terrenys de cultiu d’horta, i fruiters en menor mesura, situats a l’est del nucli urbà de Cox. Són terrenys de fisiografia plana de llims i arenes.

Els terrenys estan inclosos en l’àmbit del paisatge de rellevància regional PRR-39 Horta de la Vega Baixa del Segura.

Són terrenys afectats per perillositat geomorfològica i per perillositat d’inundació nivell 6 íntegrament.

La capacitat d’ús agrícola és en tot l’àmbit molt elevada, classe A.

Els terrenys que eren del municipi de Granja de Rocamora i ara formen part de Cox i que s’inclouen en la modificació puntual presenten les mateixes característiques ambientals i territorials que els sòls contigus considerats sòl no urbanitzable protegit horta de Cox.

Segons el DIE, la modificació tindrà un efecte positiu sobre l’horta i el seu paisatge, perquè permetrà la construcció d’una bassa i d’infraestructures de suport necessàries, per a regular els efluents de Callosa d’en Sarrià i dedicar-los al reg de les parcel·les dependents del Sindicat de Regs de Cox.

Limita la construcció de vivenda aïllada actualment permesa en el planejament de Cox vigent perquè exigix que es vincule a l’explotació agrícola d’horta, la qual cosa redundarà en un efecte positiu sobre el paisatge.

Segons el present IATE, respecte de la modificació s’identifiquen els següents possibles efectes:

a. Sobre el sòl de capacitat d’ús agrícola molt elevada.

b. Risc d’inundabilitat que afecta tot l’àmbit: geomorfològic i de nivell 6.

c. Sobre el paisatge. Es tracta d’un paisatge obert d’horta inclòs en l’àmbit d’un paisatge de rellevància regional.

3. Determinació d’efectes significatius d’acord amb els criteris de l’annex VIII: Es valoren els possibles efectes sobre el medi ambient en relació amb l’article 53.2 del DL 1/2021 del TRLOTUP:

– 3.1. Criteris de l’annex VIII del TR de la LOTUP:

\* 3.1.1. Les característiques de la modificació:

a) Establix un marc per a projectes similar al que existix, i permet l’ús de basses i construccions agrícoles i ramaderes lligades a l’ús de l’horta.

b) No influïx en altres plans o programes, encara que es modifica el planejament urbanístic vigent al municipi.

c) No es considera que hi haja problemes ambientals significatius relacionats amb el pla.

d) No incidix significativament en el model territorial, tenint en compte que la superfície afectada és reduïda i que l’ús admés en la zona (dotacional) actualment és compatible en esta.

\* 3.1.2. Les característiques dels efectes i de l’àrea probablement afectada:

a) Els efectes d’ocupació transformació del territori per l’ús de sòl que plantegen els nous usos permesos (basses i construccions agrícoles i ramaderes lligades a l’ús de l’horta) poden ser permanents en alguns casos, però en qualsevol cas puntuals, i d’activitats lligades al manteniment de l’horta. Es manté l’ús de vivenda aïllada que ocasiona efectes permanents i irreversibles, però esta es limita en vincular-la a l’explotació agrícola, i, en certa manera, fent-ho es pot contribuir a conservar el paisatge d’horta.

b) Respecte del risc d’inundabilitat, els usos introduïts (bassa de reg i construccions agrícoles i ramaderes lligades a l’ús d’horta) estan permesos amb l’excepció de les construccions ramaderes que podrien estar en risc en perillositat geomorfològica, amb un estudi previ específic i detallat de la zona que justifique l’escassa incidència del risc d’inundació en relació amb l’activitat a implantar.

La modificació acceptable respecte d’este risc ha de complir sempre la normativa de PATRICOVA aplicable.

c) La magnitud i l’abast espacial (àrea geogràfica i grandària de la població afectada) dels efectes és mitjana.

d) Valor i vulnerabilitat de l’àrea probablement afectada:

Els terrenys afectats són sòls amb una capacitat d’ús agrícola elevada i pertanyen a un àmbit de paisatge de rellevància regional. No consta l’existència d’ecosistemes ni fauna ni flora d’interés que puga vore’s afectada.

Els usos permesos estan lligats al manteniment de l’activitat agrícola i, en conseqüència, del paisatge d’horta, així com del recurs sòl, encara que puguen afectar-lo puntualment. Es considera justificada la possibilitat d’implantar basses de reg amb les condicions fixades perquè contribuïx al manteniment de l’activitat agrícola i el seu paisatge i sòl. Estan igualment justificats els usos amb afeccions puntuals, les construccions agrícoles i ramaderes i la venda de productes perquè es lliguen a l’ús d’horta. La seua afecció serà puntual.

Respecte de la vivenda aïllada, es regula de manera que es vincula a l’activitat agrícola i el seu paisatge, i es considera acceptable amb estes condicions l’afecció puntual que causaran.

D’acord amb la web de la Conselleria de Cultura, en la zona hi ha un jaciment arqueològic, el cabeç de l’oncle Molins, situat en un cabeç envoltat d’horta. Este se situa fora del sòl no urbanitzable protegit horta, per la qual cosa, en principi, no es voria afectat. Respecte de les nombroses séquies i elements lligats a l’activitat agrícola, s’estima que els usos que es puguen implantar hauran de permetre’n la conservació i evitar-ne l’afecció.

– 3.2. Determinacions o mesures a aplicar: tenint en compte les mesures indicades en el DIE, este IATE considera necessari establir-ne les següents:

\* La nova redacció de la normativa urbanística permet l’ús d’instal·lacions ramaderes necessàries per a fomentar l’horta, sense definir-les. Este IATE entén que es tracta d’instal·lacions ramaderes que siguen necessàries per a l’explotació agrícola de l’horta i, en conseqüència, que no estaran permeses les instal·lacions ramaderes intensives de qualsevol tipus perquè no són necessàries per al foment de l’horta ni de la conservació d’esta. Això ha d’especificar-se en la nova redacció de l’articulat.

\* D’acord amb el DIE, l’horta de Cox presenta un ric patrimoni hidràulic format per séquies, assarbs, antigues basses de cànem i sénies, i cal dur a terme una vigilància en la concessió de llicències d’obres i activitats per a evitar-ne l’afecció i permetre’n la conservació.

\* Igualment, en la concessió de llicències d’obres i activitats es vigilarà que estes no interferisquen en el drenatge natural de l’horta i el compliment del que s’establix en el PATRICOVA.

\* Les basses de regulació i infraestructures de reg que es construïsquen, necessàries per a l’optimització de la utilització dels recursos hídrics, elaboraran prèviament un estudi d’integració paisatgística que serà informat pel servici d’infraestructura verda i paisatge.

\* Les aigües residuals depurades es reutilitzaran en el reg d’horta d’acord amb el que s’establix en la legislació sectorial.

\* Com a mesura addicional preventiva: prèviament a la concessió d’una llicència d’obres o activitat, es comprovarà que els usos que s’establiran estan vinculats a la conservació i el manteniment en termes generals del sòl i del paisatge de l’horta, d’acord amb la normativa urbanística.

\* Mesures establides en l’informe del servici d’infraestructura verda i paisatge, que requeriran la seua incorporació de manera prèvia a l’aprovació definitiva de la modificació, i informe respecte del servici referit, i caldrà incorporar el que s’indica en este, si és el cas.

\* Compliment de les consideracions finals de l’informe del servici de gestió territorial.

– 3.3. Conclusió: tenint en compte l’anàlisi efectuada, la modificació puntual presentada es pot considerar una modificació menor del planejament vigent i que no presentarà efectes negatius significatius sempre que s’adopten les mesures preventives i correctores indicades.

El present IATE no avalua la localització de cap bassa en concret, només la possibilitat d’ubicació de basses de reg, és a dir, l’ús, entre les quals hi ha la que aprofitaria les aigües residuals de l’EDAR de Callosa, en el sòl no urbanitzable protegit horta. La localització concreta haurà de valorar-se mitjançant el procés d’autorització corresponent, i se sotmetrà a una avaluació d’impacte ambiental el projecte si està legalment subjecta a este procediment i, en qualsevol cas, amb l’elaboració d’un estudi d’integració paisatgística. No suposa, tal com s’indica en l’informe del servici d’infraestructura verda i paisatge, validar l’alternativa de localització proposada per a la bassa per a l’optimització dels cabals efluents de l’EDAR de Callosa de Segura i el proveïment dels regadius del Sindicat Local de Regs de l’Horta de Cox, que serà objecte d’informe en el procediment que haja de tramitar-se per a la seua implantació.

F) Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el DL 1/2021, que aprova el text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (LOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

Proposta d’acord

D’acord amb el que s’ha exposat, es resol emetre un informe ambiental i territorial estratègic favorable, segons el que establix l’article 53.2.b del TRLOTUP, en relació amb la modificació del Pla general del municipi de Cox en el sòl no urbanitzable protecció d’horta, d’acord amb els criteris de l’annex VIII d’esta llei desenrotllats en el punt E.3, i tenint en compte les consultes fetes i l’anàlisi efectuada, es pot concloure que el procediment d’avaluació simplificada és suficient per a determinar que la modificació del pla no presentarà efectes significatius negatius sobre el medi ambient, de manera que correspon continuar la tramitació d’esta d’acord amb la seua normativa sectorial, sempre que s’ajuste als condicionants següents:

1. Prèviament a l’aprovació definitiva de la modificació puntual s’inclourà en la normativa urbanística del sòl no urbanitzable protegit el següent:

1.1.

– Condicions que garantisquen la preservació del caràcter i el valor del paisatge d’horta i la integració dels nous usos (infraestructures hidràuliques) en este, per al seu posterior desenrotllament i materialització en els estudis d’integració paisatgística de les diferents actuacions.

– Incloure un pla d’ordenació amb la definició de la infraestructura verda de l’àmbit, definida a l’escala de la modificació plantejada i en el seu àmbit.

1.2. S’obtindrà un informe del servici d’infraestructura verda i paisatge respecte de la incorporació de les condicions que s’assenyalen en el punt 1.1 i s’adoptaran, si és el cas, les condicions que s’indiquen.

1.3. S’especificarà que les instal·lacions ramaderes intensives no estan permeses.

1.4. En la concessió de llicències d’obres i activitats per a evitar l’afecció del patrimoni cultural hidràulic de l’horta, es durà a terme una vigilància que en permeta la conservació; així mateix, es vigilarà que estes no interferisquen en el drenatge natural de l’horta i el compliment del que s’establix en el PATRICOVA.

1.5. Les basses de regulació i infraestructures de reg que es construïsquen, necessàries per a l’optimització de la utilització dels recursos hídrics, elaboraran prèviament un estudi d’integració paisatgística que serà informat pel servici d’infraestructura verda i paisatge.

1.6. Les aigües residuals depurades es reutilitzaran en el reg d’horta d’acord amb el que s’establix en la legislació sectorial.

1.7. Prèviament a la concessió d’una llicència d’obres o activitat, es comprovarà que els usos que s’establiran estan vinculats a la conservació i el manteniment en termes generals del sòl i del paisatge de l’horta d’acord amb la normativa urbanística.

1.8. La construcció de basses i de vivendes lligades a l’explotació se sotmetran a l’informe preceptiu del departament competent en inundabilitat de la Generalitat.

D’acord amb l’informe del servici de planificació territorial, es recomana concretar els punts següents:

– La redacció proposada de l’art. 228.3.3.a, construccions i instal·lacions agrícoles, indica que els aparcaments, si n’hi ha, s’integraran en l’ordenació. Cal destacar que el Pla d’acció territorial del Baix Segura (PATBS) no fa referència expressa als aparcaments en zona 4.

– La redacció proposada de l’art. 228.3.3.a no concreta paràmetres en relació amb les construccions i instal·lacions ramaderes. El PATBS només preveu, en l’art. 25.2.h, instal·lacions per a la cria i el manteniment particular o comercial d’animals amb els paràmetres que descriu.

– En la redacció proposada de l’art. 228.3.3.a, al final, i en l’art. 228.3.3.b, s’afig «altres condicionants establits en l’art. 197 de la LOTUP», sense especificar a quins condicionants fa referència, per la qual cosa no ha pogut valorar-se la compatibilitat d’eixos altres condicionants amb el PATBS.

Segons establix l’article 53.7 del TRLOTUP, l’informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha aprovat la modificació del pla en el termini màxim de quatre anys des de la seua publicació. En este cas, el promotor haurà d’iniciar novament el procediment d’avaluació ambiental i territorial estratègica simplificada del decret.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

En vista de tot el que s’ha dit anteriorment, la Comissió d’Avaluació Ambiental acorda: Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació del Pla general del municipi de Cox en el sòl no urbanitzable protecció d’horta, perquè considera que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, la qual cosa no és un inconvenient perquè puguen utilitzar-se els mitjans de defensa que en el seu dret consideren pertinents.

La qual cosa notifique perquè se’n tinga coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que deriven d’esta, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 6 de juliol de 2022. El secretari de la Comissió d’Avaluació Ambiental: José del Valle Arocas.»

  

València, 9 de setembre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental